钦定古今图书集成/明伦汇编/氏族典/第375卷 > 《凌迪知万姓统谱》 > 董偃
## 钦定古今图书集成/明伦汇编/氏族典/第375卷 > 《凌迪知万姓统谱》 > 董偃

按《汉书东方朔传》：“初，帝姑馆陶公主，堂邑侯陈午尚
之。午死，主年五十馀矣，近幸董偃。始偃与母以卖珠
为事，偃年十三，随母出入主家，左右言其姣好，主因
留第中。至年十八而冠，出则执辔，入则侍内，为人温
柔爱人，以主故，诸公接之，名称城中，号曰董君。安陵
爰叔为董君昼求见上之策，令主称疾不朝。上往临”
疾，问所欲，主曰：“愿陛下回舆枉路临妾山林，得献觞
上寿，娱乐左右。”上还，主疾愈。数日，上临山林，坐未定，
上曰：“愿谒主人翁。”主徒跣谢，自引董君伏殿下，再拜
谒。有诏赐衣冠上。当是时，董君见尊不名，称为主人
翁，贵宠天下莫不闻，郡国狗马、蹴鞠、剑客辐凑董氏。